   दैलेख जिल्लाको चौराठा भन्ने स्थानमा ठकुरीहरूका मूल पूरोहित भएर अधिकारी ब्राम्हणहरू बसोवास गरेका थिए । त्यसै अधिकारी परिवारकी एकजना ब्राम्हणी गर्भीणी अवस्थामा नै विधुवा भइन् । तर त्यहाँको समाजले उनलाई अवैध गर्भ बोकेको आरोप लगायो । आरोप प्रति न्याय निसाफकर्ता कुँवर थर भएका एकजना भलाद्मीले इन्साफ गरिदिदा उक्त आरोप सहन नसकेर उनले स्वयं माडुवा मा चिता बनाइ गर्भेवालक सहित आगोमा हामफालेर प्राण त्याग गरिन् । पछी उनै ब्राम्हणी प्रेतात्माको रूप धारण गरी जागे पछी अधिकारी समाजमा उल्कापात मच्चियो । त्यहाँका मानिसहरूलाई विभिन्न प्रकारका किरा, सर्प, बिच्छीहरूले डसेर सताउन थाले । दिउँसै गाउँमा बाघ, भालुजस्ता भयानकजनावरहरू प्रवेश गर्न थाले । आँधि पानी, असिनाले वर्षेनी बालिनालि नोक्सान पार्न थाल्यो । विभिन्न प्रकारका प्राकृतिक प्रकोप र अनिष्ट देखा पर्नथाल्यो । यस्तो उल्कापात शान्त पार्न विभिन्न स्थानका धेरै ब्राम्हण, धामी झाँक्री बोलाएर वेदपाठ तन्त्र मन्त्रादी गर्दा पनि शान्त हुन सकेन । केहीगरे पनि उक्त प्रेत शान्त नभएपछि अन्तत: कालुपाध्यालाई बोलाएर पूजा हवन गराउदा उक्त प्रेतात्मा शान्त भयो र त्यो प्रेतात्मा एकजना अधिकारीको शरीरमा प्रवेश गरेर धामी काँप्दै उसै मार्फत आफनो र बालकको सुव्यवस्था गर्न एउटा मन्दिर बनाएर राख्ने र उक्त थानमा कालुपाध्याले नै पूजारीको रूपमा पूजा गर्नुपर्ने भन्ने कुरा धामी मार्फत भने पछी कालुपाध्या नै त्यस थानको मुख्य पूजारी भई यस थानमा पनि पूजारी बने । र हालसम्म पनि कालु पाध्याका संतानहरूले नै उक्त थानको पूजा गर्दै आएका छन् । 